“IJTIMOIY FIKR” JAMOATChILIK MARKAZINI KO‘LLAB-QUVVATLASh TO‘G‘RISIDA

O‘zbekiston Respublikasi Prezidentining “Huquqiy tarbiyani yaxshilash, aholining huquqiy madaniyati darajasini yuksaltirish, huquqshunos kadrlarni tayyorlash tizimini takomillashtirish, jamoatchilik fikrini o‘rganish ishini yaxshilash haqida” 1997-yil 25-iyundagi Farmoniga muvofiq, demokratik islohotlarni chuqurlashtirish, inson huquqlarini ta’minlash, fuqarolar, jamiyat va davlat manfaatlarini uyg‘unlashtirish va jamoatchilik fikrini o‘rganish ishlarini yaxshilash maqsadida Vazirlar Mahkamasi qaror qiladi:
 1. Respublika jamoat tashkilotlari tomonidan hukumatga qarashli bo‘lmagan “Ijtimoiy fikr” jamoatchilik Markazi ta’sis etilganligi ma’qullansin. Markazning Nizomi Adliya vazirligida ro‘yxatdan o‘tkazilganligi, uning faoliyati fuqarolarning siyosiy faolligini oshirishga qaratilganligi va keng jamoatchilik tomonidan qo‘llab-quvvatlanayotganligi ma’lumot uchun qabul qilinsin.
 2. Markaz Nizomida uning quyidagi asosiy vazifalari belgilanganligi alohida e’tiborga olinsin:
 — inson huquqlari va erkinliklariga rioya qilinishi, siyosiy-huquqiy, ijtimoiy-iqtisodiy islohotlarni chuqurlashtirish muammolari, shuningdek ijtimoiy munosabatlar rivojining boshqa dolzarb masalalari bo‘yicha jamoatchilik fikrini o‘rganish;
 — mamlakat ijtimoiy, iqtisodiy hayoti, davlat siyosati va hukumat faoliyati to‘g‘risidagi jamoatchilik fikrini umumlashtirish va tahlil etish;
 — ijtimoiy-iqtisodiy islohotlarning dolzarb muammolari, aholining davlat hokimiyati va boshqaruvi yuqori idoralari qarorlarini tushunishlari yuzasidan jamoatchilik fikrining ustuvor yo‘nalishlarini aniqlash;
 — kishilar dunyoqarashining shakllanishidagi asosiy yo‘nalishlar, siyosiy, ijtimoiy-iqtisodiy, axloqiy, huquqiy ongning holati va mazmunini aniqlash;
 — aholining siyosiy, huquqiy madaniyati saviyasini o‘rganish va ularni rivojlantirishning asosiy yo‘nalishlarini aniqlash;
 — jamoatchilik fikrini o‘rganishning uslubiy asoslarini takomillashtirish sohasida fundamental va amaliy tadqiqotlarni tashkil qilish;
 — ijtimoiy tadqiqotlar o‘tkazishning ilmiy-uslubiy talablariga muvofiq. jamoatchilik fikrini o‘rganish bo‘yicha so‘rovlar o‘tkazish.
 3. O‘zbekiston Respublikasi Prezidenti huzuridagi strategik va mintaqalararo tadqiqotlar instituti, Davlat va jamiyat qurilishi akademiyasi va boshqa ilmiy-tadqiqot muassasalari Markazga o‘z faoliyatini amalga oshirishida samarali yordam ko‘rsatsinlar.
 4 Respublika vazirliklari va idoralari, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari:
 — Markazning ishini tashkil etishda jamoatchilik fikrini o‘rganish bo‘yicha so‘rovlar o‘tkazishni uyushtirishda keng ko‘lamli yordam ko‘rsatsinlar;
 — Markaz uchun zarur bo‘lgan barcha turdagi axborotlar olishiga shart-sharoitlar yaratsinlar.
 5. O‘zbekiston Respublikasi Tashqi ishlar vazirligi, Tashqi iqtisodiy aloqalar vazirligi va Tashqi iqtisodiy faoliyat milliy banki:
 — Markazga chet eldagi sotsiologik o‘quv-ilmiy muassasalar va sotsiologiya sohasida ishlovchi xalqaro tashkilotlar bilan ish yuzasidan aloqalar o‘rnatishda yordam bersinlar;
 — Toshkentda faoliyat ko‘rsatayotgan xalqaro tashkilotlar vakolatxonalari va chet davlatlar Elchixonalari bilan xalqaro aloqalarni amalga oshirishga ko‘maklashsinlar;
 — Markazni xalqaro tashkilotlar va xorijiy davlatlar ijtimoiy-siyosiy va iqtisodiy hayotiga oid zarur axborotlar bilan doimiy ravishda ta’minlab tursinlar;
 — Markazning sotsiologik tadqiqotlari natijalari va nashrlari chet elda tarqatilishida yaqindan yordam bersinlar.
 6. O‘zbekiston Respublikasi Fan va texnika davlat qo‘mitasi Markazning davlatning ilmiy-texnika dasturlari ro‘yxatiga kiritilgan ilmiy-tadqiqot dasturlarini amalga oshirishda yaqindan hamkorlik qilsin.
 7. “Ijtimoiy fikr” jamoatchilik Markazi O‘zbekiston Respublikasi Oliy Majlisi sessiyalari hujjatlari, O‘zbekiston Respublikasi Prezidentining farmonlari va farmoyishlari, Vazirlar Mahkamasining qarorlari va farmoyishlari, vazirliklar va idoralarning normativ hujjatlari va statistik to‘plamlari, respublika, viloyat va tumanlar gazetalari va jurnallari majburiy ravishda yuboriluvchi tashkilotlar ro‘yxatiga kiritilsin.
 8. O‘zbekiston Respublikasi Davlat matbuot qo‘mitasi Markaz buyurtmasiga asosan “O‘zbekistonda jamoatchilik fikri” maxsus davriy jurnali o‘zbek, ingliz va rus tillarida nashr etilishini, shuningdek boshqa tegishli uslubiy va ilmiy nashrlar o‘z vaqtida chop etilishini ta’minlasin.
 9. Markazning maqsad va vazifalarini hamda amaliy faoliyatini keng jamoatchilik orasida targ‘ib qilishda ommaviy axborot vositalari, jurnalistlarning ta’sir kuchi muhim ekanligi alohida ta’kidlansin.
 10. Markaz o‘z Nizomida nazarda tutilgan ishlab chiqarish va boshqa tadbirkorlik faoliyatini amalga oshirish huquqiga ega ekanligi ta’kidlansin.
 11. O‘zbekiston Respublikasi Tashqi iqtisodiy aloqalar vazirligi va Tashqi iqtisodiy faoliyat milliy banki Markazni tashqi iqtisodiy faoliyat qatnashchisi sifatida ro‘yxatdan o‘tkazsinlar hamda milliy va xorijiy valyutada operatsiyalarni amalga oshirish uchun Markazning tegishli hisob raqamlarini ochsinlar.
 12. Markaz o‘zining yuridik maqomiga ko‘ra soliq to‘lovi bo‘yicha O‘zbekiston Respublikasining xayriya jamg‘armalariga tenglashtirilsin hamda unga nisbatan O‘zbekiston Respublikasining amaldagi qonunchiligida nazarda tutilgan imtiyozlar tatbiq etilsin. 
 13. Belgilansinki, korxonalar, tashkilotlar, birlashmalar, xo‘jalik yurituvchi subyektlarning, jismoniy shaxslarning, shuningdek xalqaro va chet el tashkilotlarining “Ijtimoiy fikr” jamoatchilik Markazi dasturlarini moddiy ta’minlashga yo‘naltirilgan mablag‘lari uch yil muddatga foyda (daromad) solig‘idan ozod qilinsin.
 14. O‘zbekiston Respublikasi Moliya vazirligi Vazirlar Mahkamasining zaxira jamg‘armasidan Markazga 50 (ellik) million so‘m ajratsin.
 15. “O‘zavtosanoat” uyushmasiga Markazga ikkita “Neksiya” va bitta “Damas” avtomashinasini budjet tashkilotlari uchun nazarda tutilgan narxlarda sotishga ruxsat berilsin.
 16. O‘zbekiston Respublikasi Aloqa vazirligi belgilangan tartibda “Ijtimoiy fikr” jamoatchilik Markaziga zarur zamonaviy aloqa vositalari, shu jumladan, hukumat telefoni o‘rnatilishini ta’minlasin.
 17. Toshkent shahar hokimligi Markazni bir oy muddatda bino bilan ta’minlasin va ta’mirlash ishlarini amalga oshirsin.
 18. Mazkur qarorning bajarilishini nazorat qilish O‘zbekiston Respublikasi Prezidentining davlat maslahatchisi B. Fulomov zimmasiga yuklansin.